"Lyder som et luftkastel"

For Harley-Davidson Club of Denmark er støjklager og vrede læserbreve på grund af foreningens maskiner ikke et ukendt fænomen, fortæller Jonas Hjorth.

Han mener dog samtidig, at langt de fleste af foreningens medlemmer forsøger ikke at være unødigt til gene, når de bevæger sig ud i trafikken.

- Man skal tage hensyn lige meget hvilken motorcykel, man kører på, og det tror jeg også, at harley-kørere så vidt muligt gør. Selvfølgelig kan der være nogle omstændigheder, hvis man bor i et tætbebygget område, hvor lyden bliver kastet rundt, eller hvis man starter sin Harley fast hver morgen klokken seks, siger han.

Læs også : Trafikstøj: Lovligt at larme mere end Roskilde Festival

De ikoniske Harley-maskiner kan måske ved første øjekast være lette at udpege som de værste støjsyndere, men i virkeligheden kan den oplevede larm også skyldes, at der i de seneste år er kommet langt flere motorcykler på vejene, mener Jonas Hjorth.

Siden 2007 er der kommet næsten 40.000 flere indregistrerede motorcykler til, og den generelle vækst i bestanden af to-hjulede transportmidler kan have langt større betydning end de få tusinde Harley-Davidson-entusiaster, som foreningen repræsenterer, mener han.